Emfuleni-oudit moet voortgaan | Netwerk24
12 Februarie 2019 21:08
Die voorval verlede jaar waarin 'n personeellid van die ouditeur-generaal (OG) se kantoor gewond is, belemmer die ouditproses in die Emfuleni-munisipaliteit in Gauteng, sê Gerda Senekal, VF Plus-raadslid in dié plaaslike munisipaliteit wat Evaton, Sebokeng, Vaal-Oewer, Vanderbijlpark en Vereeniging insluit.
Die OG-personeellid is in Oktober op 'n werksbesoek aan die Emfuleni-munisipaliteit by 'n gastehuis geskiet en van skootrekenaars en selfone beroof.
Senekal meen daar moet dringend ingegryp word omdat dié aanval negatiewe gevolge vir die Emfuleni-munisipaliteit inhou omdat die ouditverslag nie betyds ingedien kon word nie.
OG-personeellede se lewe is ook by munisipaliteite in Noordwes in gevaar gestel toe hulle as gyselaar gehou is en hul motors se bande stukkend gesny en die vensters stukkend geslaan is.
"Die OG moes noodgedwonge sy ouditspan wat Emfuleni se sake behartig, onttrek terwyl die wetstoepassingsowerhede die saak ondersoek," sê Senekal.
"Die OG moet nou ingevolge wetgewing verslag doen aan die provinsiale wetgewer asook die parlement oor die aangeleentheid. Die finansiële state van Emfuleni is aanvanklik op 31 Augustus aan die OG oorhandig en die OG se ouditverslag moes teen 30 November by die rekenpligtige beampte van Emfuleni ingedien gewees het."
Volgens Senekal is die VF Plus van mening dat die aanval op die personeellid van die OG uitgevoer is om die ouditproses te belemmer.
"Die VF Plus dring daarop aan dat die ondersoek na die voorval as 'n prioriteit hanteer word sodat die oudit van Emfuleni se jaarverslag onverwyld voortgesit kan word," sê Senekal.